На основу члана 43. Закона о смањењу ризика од катастрофа и управљању ванредним ситуацијама („Службени гласник Републике Србије“, број 87/18), а у вези са Наредбом о проглашењу епидемије заразне болести COVID-19(„Службени гласник РС“,број 37/20), Градски штаб за ванредне ситуације, на 9. ванредној седници од 3. јула 2020. године, доноси

**Н А Р Е Д Б У**

**I.** Наређује се употреба заштитних маски у свим затвореним просторима и одржавање физичке дистанце од минимум 1,5m на територији Града Новог Сада.

**II.** За спровођење тачке I. ове наредбе задужују се власници/корисници затворених простора.

**III.** Забрањује се окупљање у затвореном простору више од пет лица уколико није могуће обезбедити физичку дистанцу од минимум 1,5m уз одговарајуће мере личне заштите.

**IV.** За спровођење тачке III. ове наредбе задужују се власници/корисници затворених простора.

**V.** Наређује се привредним субјетима који обављају угоститељску делатност да тежиште делатности преусмере на отворени простор, односно башту уз примену одговарајућих мера заштите.

**VI.** За спровођење тачке V. ове наредбе задужују се привредни субјети који обављају угоститељску делатност.

**VII.** Наређује се Јавном комуналном предузећу „Градско зеленило“ Нови Сад да коришћење купалишта „Штранд“ у Новом Саду организује на начин којим се обезбеђује безбедност корисника, а које подразумева ограничен број људи и поштовање мера заштите.

**VIII**. Наређује се Јавном предузећу „Спортски и пословни центар Војводина“ Нови Сад да на отвореним и затвореним базенима организује рад у сменама не дужим од три сата уз ограничење броја посетилаца и примену одговарајућих мера заштите у циљу безбедности корисника базена.

Наређује се Јавном предузећу „Спортски и пословни центар Војводина“ Нови Сад да у складу са ставом 1. ове тачке прилагоди ценовник коришћења отворених и затворених базена, уз претходну сагласност Градског већа Града Новог Сада.

**IX.** Наређује се коришћење заштитних маски, као и одржавање физичке дистанце од минимум 1,5m приликом коришћења паркова, дечјих и рекреационих игралишта, скејт паркова, фитнес мобилијара, односно теретана на отвореном, као и тартан стазе на кеју у Граду Новом Саду, изузев уколико су у питању лица која живе у заједничком домаћинству.

**X.** Наређује се Јавном градском саобраћајном предузећу „Нови Сад“ Нови Сад да не дозволи улаз у возила јавног превоза особама које не користе заштитне маске.

**XI.** Наређује се појачан рад свих јавних комуналних предузећа и јавних предузећа нарочито у погледу прања и дезинфекције јавних површина у циљу обезбеђивања здравствене безбедности грађана Града Новог Сада.

**XII**. Наређује се мерење телесне температуре приликом уласка у објекте јавне нaмене, као и постављање средстава за дезинфекцију руку и дезобаријера испред улаза у објекте јавне нaмене.

**XIII.** Наређује се Градској управи за инспекцијске послове да организује рад тако да сви делови инспекцијских служби врше надзор над применом мера из ове наредбе.

**РЕПУБЛИКА СРБИЈА**

**АУТОНОМНА ПОКРАЈИНА ВОЈВОДИНА**

**ГРАД НОВИ САД командант штаба**

**ГРАДСКИ ШТАБ ЗА ВАНРЕДНЕ СИТУАЦИЈЕ**

**Број: 3-312/20-VII-94**

**Дана: 3. јула 2020. године *Милош Вучевић***

**НОВИ САД**